Slovar

Dejavnost Slovar omogoča izgradnjo slovarja. S pomočjo oblik prikaza slovarja, pa lahko slovar uporabite tudi za druge namene.

Pri ustvarjanju novega slovarja določite ime in opis slovarja ter izberite, koliko vnosov slovarja se bo prikazovalo na eni strani (Število vnosov na stran).

Nato določite vrsto slovarja. Pri predmetu lahko imate več slovarjev, izmed katerih je lahko samo en glavni, ostali pa so pomožni. Izraze iz pomožnih slovarjev lahko uvažate v glavni slovar.

Če ste izbrali vrsto pomožni slovar, lahko izberete, ali bodo ostali udeleženci lahko sami dodajali vnose v slovar.

Možnost Dovoljeni podvojeni vnosi dopušča vnos več izrazov z istim imenom. Ponavadi si tega v slovarjih ne želimo; lahko pa možnost uporabite, če vzpostavljate slovar, kjer boste navedli več definicij istega pojma.

Na vnesene izraze lahko učitelji vedno dodajate komentarje, če želite, da imajo to možnost tudi študentje, izberite Da pri vrstici Dovoljeni komentarji vnosov.

Pri slovarju lahko dovolite ogled za tisk, kar je priporočljivo, saj lahko udeleženci tako lažje tiskajo dele slovarja, če to želijo.

Možnost Samodejno povezovanje vnosov slovarja omogoča, da se pri pojavi pojmov iz slovarja kjerkoli v predmetu (to vključuje forume, vire, povzetke itd.) pojavi povezava na pojem v slovarju. Čeprav to možnost omogočite, morate pri vsakem posameznem vnosu (pojmu) v slovarju označiti, da je to vnos, ki ga želite samodejno povezati po celem predmetu.

Če pri vrstici Privzeto odobreno označeno možnost Da, se bodo vsi novi vnosi takoj objavili v slovarju in bodo vidni udeležencem. V primeru, da lahko slovar urejajo tudi ostali udeleženci, lahko pri tej nastavitvi izberete možnost Ne in vse nove vnose boste morali osebno potrditi, da bi bili ti vnosi vidni ostalim udeležencem. Na tak način se zavarujete pred objavo netočnih ali neresnih vnosov v slovar.

Naslednja nastavitev za slovar je njegova oblika. V vrstici Oblika prikaza lahko izbirate med naslednjimi oblikami:

- Enciklopedija – ta oblika je podobna prikazu prispevkov na forumih. Dodane slike se prikažejo ob besedilu, vnosi vsebujejo avtorja in datum vnosa.
- Pogosto zastavljena vprašanja – obliko lahko uporabite kot seznam pogosto zastavljenih vprašanj. Ob pojmu se doda beseda Vprašanje, ob definiciji pa beseda Odgovor. Avtor ni prikazan.
- Polno brez avtorja – oblika je podobna obliki Enciklopedija, le da ne vsebuje podatkov o avtorju in s tem, da so priloge prikazane kot povezave.
- Polno z avtorjem – podobno kot oblika Polno brez avtorja, le da vsebuje še podatke o avtorju vnosa.
- Preprosto, slog slovarja – oblika, ki posnema običajen slovar v obliki Pojem: Definicija. Avtorji niso prikazani, priloge se prikažejo kot povezave.
- Seznam vnosov – oblika prikazuje vse vnose v obliki povezav. S klikom na povezavo se odpre novo okno, kjer je vnos prikazan tako kot v preprostem slogu slovarja.
- Zvezno brez avtorja – podoben prikaz kot v preprostem slogu slovarja.

Oblike prikaza lahko urejajo in dodajajo skrbniki, tako se s skrbniki e-učilnice posvetujte, če želite kakšno dodatno obliko prikaza.

Tudi znotraj določene oblike prikaza lahko izberete nekaj nastavitev. Pregledovanja in iskanje po slovarju je vedno na voljo, lahko pa izberete, ali je omogočeno prikazovanje po posebnih znakih kot npr. @, #, $ (vrstica Prikaži povezavo ‘Posebno’) ali je omogočeno pregledovanje po črkah abecede (vrstica Prikaži abecedo) ter ali je omogočen prikaz vseh vnosov hkrati (vrstica Prikaži povezavo ‘Vse’).

Če lahko udeleženci dodajajo nove vnose v slovar, lahko določite še, ali lahko udeleženci svoje vnose urejajo kadarkoli (vrstica Vedno uredi). Če izberete možnost Da je vedno omogočeno urejanje, ob izbiri možnosti Ne, pa je urejanje možno samo za nekaj časa.

Če želite omogočiti ocenjevanje vnosov nato označite možnost Uporabi ocene in nastavite pristojnosti za ocenjevanje, ocenjevalno lestvico ter po želji omejite čas, v katerem se lahko vnose ocenjuje. Pri možnosti, da vsak lahko oceni, se skupna ocena preračuna kot povprečje vseh ocen.

Na koncu izberite še vidnost dejavnosti ter vse nastavitve potrdite s klikom na gumb Shrani spremembe.

Urejanje vnosov

Ko ustvarite nov slovar, lahko začnete z vnosom novih pojmov ali kategorij (če jih želite imeti). Pri pogledu na slovar vas bodo spremljali zavihki v dveh vrstah, ki vam bodo v pomoč pri brskanju in urejanju slovarja.

Zgornja vrstica je namenjena brskanju po slovarju in vsebuje naslednje zavihke:

- Prebrskaj po abecedi – omogoča brskanje slovarja po abecedi z uporabo kazala, kjer so navedene vse črke abecede, posebni znaki ter možnost prikaza vseh vnosov (možnosti so na voljo le, če jih v nastavitvah slovarja omogočite).
- Prebrskaj po kategoriji – omogoča brskanje slovarja glede na kategorije. Pod tem zavihkom lahko s klikom na gumb Uredi kategorije dodajate nove ter urejate obstoječe kategorije.
- Prebrskaj po datumu – slovar lahko pregledujete tudi glede na datum nastanka vnosov ali glede na datum zadnje spremembe vnosov.
- Prebrskaj po avtorju – vnose slovarja lahko pregledujete tudi glede na avtorje vnosov.

Spodnja vrstica je namenjena urejanju slovarja in vsebuje naslednje zavihke:

- Dodaj nov vnos – s klikom na ta zavihek dodate nov vnos v slovar. Vnosu določite pojem in definicijo, izberite kategorijo vnosa (kategorije urejate pod zavihkom Prebrskaj po kategoriji), določite ključne besede, ki vam bodo v pomoč pri iskanju ter vnosu po želji dodajte priloge in določite dodatne nastavitve vnosa.
- Uvozi vnose – pod tem zavihkom lahko v slovar uvozite vsebino slovarja, ki ste ga predhodno izvozili iz e-učilnice (preko zavihka Izvozi vnose). Pri uvozu lahko kot cilj izberete trenutni slovar, lahko pa ustvarite nov slovar, ki bo vseboval vnose iz uvoženega slovarja. Pri uvozu lahko izberete tudi, ali želite uvoziti tudi kategorije slovarja.
- Izvozi vnose – pod tem zavihkom lahko obstoječi slovar izvozite v eno samo datoteko, ki jo lahko kasneje uvozite v katerikoli drug slovar v e-učilnici (preko zavihka Uvozi vnose).
- Čaka na odobritev – če ste pri nastavitvah slovarja izbrali pri vrstici Privzeto odobreno možnost Ne, boste pod zavihkom Čaka na odobritev morali nove vnose udeležencev odobriti za javno objavo v slovarju. Če vas čakajo vnosi za odobritev, boste za imenom zavihka v oklepaju videli število vnosov (primer: ime zavihka se spremeni v Čaka na odobrite (5 Vnosi)). Ko kliknete na zavihek lahko čakajoče vnose odobrite s klikom na ikono za odobritev.

Ne glede na to, kako pregledujete vnose v slovar, lahko posamezne vnose urejate s pomočjo ikon za urejanje, ki se praviloma pojavijo v spodnjem desnem kotu vsakega vnosa. Pomen ikon je naslednji:

> Dodajanje komentarjev. Kot učitelj lahko na vsak vnos dodate komentar, možnost vnosa komentarjev za udeležence pa lahko nastavljate v nastavitvah slovarja. Ko ima vnos vpisan kakšen komentar, se pred ikono za dodajanje komentarja pojavi povezava <število> Komentarji, s klikom na katero si lahko komentarje ogledate in dodajate nove.

> Brisanje vnosov. Pred brisanjem vas sistem vpraša za potrditev, saj izbrisanih vnosov ni mogoče priklicati nazaj.

> Urejanje vnosa. Uredite lahko tako vnos kot nastavitve za vnos.

Če ste se pri nastavitvah slovarja odločili za ocenjevanje, boste pri vsakem vnosu pod ikonami za urejanje videli še padajoči meni Ocena..., v katerem izberete oceno, ki si jo po vašem mnenju zasluži vnos. Oceno/e potrdite s klikom na gumb Pošlji moje zadnje ocene, ki se ne glede na način pregledovanja slovarja nahaja na dnu strani.

Licensed under the Creative Commons Attribution-NonCommercial-NoDerivs 2.5 License

Center za e-izobraževanje FM Koper