Podatkovna zbirka

Dejavnost Podatkovna zbirka je namenjena izgradnji in pregledovanju zbirke podatkov na poljubno temo. Vnosi v podatkovni bazi se lahko prikazujejo na poljuben način in vsebujejo različne elemente kot npr. slike, datoteke, besedilo, povezave. Podatkovno zbirko lahko gradite sami in jo uporabite kot študijski vir, lahko pa jo gradite skupaj s študenti, pri čemer npr. študentom omogočite, da predstavljajo svoje delo, svoje fotografije. Lahko npr. naredite imenik vseh udeležencev ali cenik produktov. Uporabnost podatkovne zbirke je omejena samo z domišljijo, saj dejavnost omogoča zelo prilagodljive načine uporabe.

Pri ustvarjanju nove podatkovne zbirke najprej določite ime ter napišite uvod v dejavnost, v katerem lahko razložite namen podatkovne zbirke, navodila za vnose ipd.

Nato lahko določite časovne omejitve dejavnosti. Vrstici Na voljo od in Na voljo do urejata časovno omejitev za urejanje podatkovne zbirke, vrstici Na ogled od in Na ogled do pa časovno omejitev, v kateri bodo udeleženci lahko pregledovali podatkovno zbirko.

Potem določite, kdo bo imel možnost urejanja podatkovne zbirke (Sodelujoči). Če boste dejavnost uporabili kot eno izmed študijskih virov, boste verjetno izbrali možnost Učitelji, če pa želite dejavnost uporabiti za dejavnost udeležencev, boste verjetno izbrali možnost Učitelji in študentje.
Če bodo udeleženci imeli možnost urejanja podatkovne zbirke, lahko nastavite omejitve vnosov. Določite lahko minimalno zahtevano število vnosov (Zahtevani vnosi), minimalno število vnosov, ki jih mora udeleženec dodati preden si lahko ogleda vnose ostalih (Zahtevanih vnosov pred ogledom) ter maksimalno število vnosov (Največ vnosov). Če podatkovno zbirko uporabljate kot obvezno študijsko dejavnost lahko tako npr. določite, da mora vsak udeleženec dodati najmanj en vnos. V primeru, da udeleženci minimuma ne dosegajo, bodo o tem obveščeni pri pregledovanju podatkovne zbirke.

V vrstici Komentarji se odločite, ali boste udeležencem dovolili komentiranje vnosov. Če recimo uporabljate podatkovno zbirko za objavljanje del študentov, lahko dovolite komentarje tako, da lahko soudeleženci izrazijo svoje mnenje o prispevku avtorja.

Če boste udeležencem omogočili urejanje podatkovne zbirke, lahko vključite obvezno odobritev vseh vnosov (vrstica Zahteva odobritev?). Če omogočite to možnost, boste morali vsak nov vnos odobriti preden bo javno viden vsem udeležencem predmeta. Na tak način lahko preprečite neprimerne vnose študentov v podatkovno zbirko.

Če udeleženci sodelujejo pri dejavnosti, lahko omogočite tudi ocenjevanje. Glede ocenjevanja lahko nastavite, kdo ima dovoljenje za ocenjevanje vnosov (vrstica Uporabniki), kdo lahko pregleduje podeljene ocene (vrstica Ogled) ter kakšna ocenjevalna lestvica se bo uporabljala (vrstica Ocena). Ocenjujete lahko s številkami (če izberete 100 bodo možne ocene od 1 do 10, če izberete 10 bodo možne ocene od 1 do 10 ipd.) ali z lestvicami (lestvice urejate preko povezave Lestvice v bloku Skrbništvo).

Nato določite še skupinski način ter vidnost za študente ter potrdite nastavitve s klikom na gumb Shrani spremembe.

S tem ustvarite novo podatkovno zbirko, pred uporabo pa morate nastaviti še vnosna polja ter določiti prikaz vnosov.

Novo polje dodate tako, da v vrstici Ustvarite novo polje iz padajočega menija Izberi... izberete tip polja, ki ga želite dodati. Izbirate lahko med naslednjimi tipi:

- Besedilo – pri vnosu doda vrstico za vnos kratkega besedila. Za daljše vnose uporabite tip Področje besedila.
- Datoteka – polje za nalaganje poljubne datoteke. Če boste nalagali slike, raje uporabite tip polja Slika.
- Datum – pri vnosu omogoča izbiro datuma iz padajočega menija.
- Izbirni gumbi – pri dodajanju vnosa lahko uporabnik izbere eno izmed ponujenih možnosti s klikom na izbirni gumb (radio button).
- Meni – pri dodajanju vnosa lahko uporabnik izbere eno izmed ponujenih možnosti iz padajočega menija.
- Meni (več izbir) – pri dodajanju vnosa lahko uporabnik izbere več možnosti iz menija.
- Področje besedila – za predvidene daljše vnose besedila. Pri dodajanju področja besedila lahko določite velikost polja. Pri vnosu v področje besedila je možno oblikovanje besedila s HTML urejevalnikom.
- Potrditveno polje – pri dodajanju vnosa lahko uporabnik izbere več možnosti s klikom na izbirne kvadratke (checkbox).
- Slika – omogoči nalaganje slike, ki se pri pregledovanju vnosov lahko prikaže na strani skupaj z besedilom.
- URL – omogoča vnos internetnega naslova poljubne strani.
- Številka – pri vnosu doda vrstico za vnos številk.

Ko izberete tip polja, boste morali v posebnem obrazcu določite Ime in Opis novega polja ter ostale nastavitve (kar je odvisno od tipa polja). Ime polja naj bo kratko, pri opisu pa lahko bolj podrobno razložite namen polja. Kliknite na gumb Dodaj, da potrdite novo polje.

Ko dodate novo polje se boste vrnili na seznam polj, kjer boste videli polje, ki ste ga ravnokar dodali. Polje lahko urejate s klikom na ikono za urejanje () ali izbrišete (ikona ) iz seznama.

Če želite dodati novo polje ponovno izberite nov tip polja iz padajočega menija Izberi.... Ko dodate vsa polja, v vrstici Privzeto polje za razvrščanje izberite še polje, po katerem se bodo vnosi v seznamu razvrščali ter izbiro potrdite s klikom na gumb Pojdi.

Ko imate določena polja vnosov, lahko uredite predloge vnosov, ki določajo, kako se bodo vnosi prikazovali pri pregledovanju podatkovne zbirke. Do urejanja predlog dostopate preko zavihka Predloge. Ko izberete ta zavihek, se vam pojavi še dodatna vrstica zavihkov.

Pri vsakem od zavihkov lahko urejate predlogo za različne prikaze. Pri urejanju predlog si lahko pomagate s HTML urejevalnikom ali uporabite za oblikovanja HTML jezik. V meniju Oznake na voljo, ki se nahaja levo od polja za urejanje predloge, lahko vidite seznam oznak, ki jih lahko uporabite. Oznake označujejo del predloge, kjer lahko vstavite vsebino polja pri vnosu ali gumbe za urejanje. Če ste v načinu urejanja HTML (klik na ikono <>￼v HTML urejevalniku) boste oznako vnesli s klikom nanjo v meniju. Oznake lahko tudi ročno vnesete v obliki: [[imepolja]] (za vnos polja) in v obliki ##imegumba## (vnos gumba). Ko ste s predlogo zadovoljni kliknite na gumb Shrani spremembe.

Če se vam pri urejanju predlog kaj zatakne lahko izvirno predlogo obudite s klikom na gumb Ponovno nastavi predlogo pod menijem Oznake na voljo, vendar boste s tem izgubili vse spremembe.

Urejate lahko naslednje predloge (vsako pod svojim zavihkom):

- Predloga seznama – uredite predlogo za prikaz seznama vseh vnosov (zavihek Ogled seznama). Pri urejanju predloge seznama lahko uredite tudi začetek seznama (polje Glava) in konec seznama (polje Noga).
- Predloga za posameznega – uredite predlogo za prikaz posameznega vnosa (zavihek Ogled posameznega).
- Dodaj predlogo – uredite predlogo za dodajanje novih vnosov. To pomeni, da bo obrazec po kliku na zavihek Dodaj vnos imel obliko predloge, ki jo boste določili pod zavihkom Dodaj predlogo.
- Predloga RSS – oblika za RSS novice iz vaše podatkovne zbirke.
- Predloga CSS – določanje stilov za ostale predloge z uporabo CSS oblikovanja.

Sedaj je podatkovna zbirka pripravljena za vnose. Vnose dodajate preko zavihka Dodaj vnos, kjer boste lahko za vsak vnos izpolnili polja, ki ste jih določili pod zavihkom Polja. Ko izpolnite vsa polja lahko kliknete na gumb Shrani in poglej za objavo vnosa in ogled le-tega ali na gumb Shrani in dodaj naslednjega za to, da vnos objavite in se lotite novega vnosa.

Ko bo podatkovna zbirka vsebovala vnose, si jih lahko ogledate preko zavihka Ogled seznama (ogled vseh vnosov) ali preko zavihka Ogled posameznega (ogled enega vnosa naenkrat). Oblika seznama in ogleda posameznega vnosa je odvisna od nastavitve predlog. Pri nastavljanju predlog urejate tudi, ali in kje se bodo pojavile ikone za urejanje vnosov (ikone za urejanje, brisanje, dodajanje komentarjev). Ikone za urejanje vnosov so iste kot pri drugih dejavnostih.

Če ste se odločili za ocenjevanje dejavnosti, boste lahko ocene iz padajočega menija Ocene... pod vnosom izbirali pri pregledovanju posameznega vnosa (zavihek Ogled posameznega). Ne pozabite ocene potrditi s klikom na gumb Pošlji moje zadnje ocene.
￼
Na sliki je prikazan primer uporabe podatkovne zbirke za predstavitev različnih urejevalnikov besedil. Prikazan je seznam vnosov, na katerem je uporabljena lastna predloga.

Licensed under the Creative Commons Attribution-NonCommercial-NoDerivs 2.5 License

Center za e-izobraževanje FM Koper