Urejanje Wiki strani

Urejanje Wiki strani

Pred urejanjem ali dodajanjem novih Wiki strani je potrebno poznati nekaj osnov Wiki jezika. Kot smo že omenili, lahko stran, na kateri se trenutno nahajate, urejate tako, da kliknete na zavihek Uredi. Pri tem se vsebina strani prikaže v vnosnem polju, ki je podoben vnosnim poljem drugod v e-učilnici (npr. polje pri dodajanju besedila prispevka na forumu). Pri urejanju Wiki strani lahko tako v vnosno polje vpisujete besedilo ter za oblikovanje uporabite HTML urejevalnik in poseben način Wiki oblikovanja, ki ga bomo spoznali v nadaljevanju.

Pri urejanju strani lahko poleg dodajanja in urejanja vsebine dodate novo stran Wiki. To naredite tako, da naslov nove strani omenite oz. napoveste pri urejanju obstoječe in sicer tako, da njeno ime obdate z oglatimi oklepaji.

Primer vnosa: To je moja prva [Wiki] stran.

Ta stavek se bo pojavil na strani, ki jo trenutno urejate, hkrati pa bo zapis [Wiki] ustvaril novo stran z naslovom Wiki, ki jo lahko kasneje uredite. Vsakič ko boste na katerikoli od strani omenili Wiki, lahko besedo obdate z oglatimi oklepaji in ustvarila se bo povezava na stran z naslovom Wiki.

Zaradi sklanjanja v slovenskem jeziku boste pogosto naleteli na situacije, ko boste morali naslov nove strani sklanjati, da bo beseda ustrezala besedilu. Tudi če sklanjate besedo lahko ustvarite novo stran z naslovom v prvem sklonu ednine. To storite tako, da pred naslovom nove strani v oglatih oklepajih v narekovajih dodate še obliko besede, ki naj se izpiše na strani.

Primer vnosa: To je moja prva [Wiki] stran na našem [“portalu” Portal].

Stavek se bo izpisal kot: To je moja prva Wiki stran na našem portalu. Pri tem izpisu bo povezava pri besedi “portalu” vodila na novo stran z naslovom Portal. Na podoben način lahko enostavno dodajate tudi naslove na zunanje spletne strani. Naslov spletne strani obdate z oglatimi oklepaji in Wiki bo to samodejno prepoznal kot povezavo. Pri tem pazite, da naslov spleten strani začnete s “http://”. Se pravi, če bi želeli dodati povezavo na stran FM bi to zapisali kot: [http://www.fm-kp.si/], če bi pa želeli, da se vam ne izpiše polni naslov strani ampak kakšna druga beseda, to storite podobno kot pri sklanjanju besed.

Primer vnosa: Poglejte si [“stran naše fakultete” http://www.fm-kp.si].

Stavek se bo izpisal kot: Poglejte si stran naše fakultete. Besede “stran naše fakultete” bodo postale povezava na internetni naslov, ki ste ga vnesli.

Pri urejanju strani si lahko pomagate s HTML urejevalnikom (pri uporabi brskalnikov Internet Explorer ali Mozilla Firefox), sicer pa se lahko odločite za oblikovanje s pomočjo HTML značk ali s pomočjo dodatnih označb Wikija, ki si jih lahko pogledate na strani: http://erfurtwiki.sourceforge.net/WikiMarkup.

Med urejanjem besedila na Wiki straneh lahko uporabite gumb Predogled, s katerim pogledate, kako bo stran videti, ko boste shranili spremembe. Na ta način lahko tudi preverite, ali se povezave izpišejo tako, kot želite. Ko ste zadovoljni z vsebino in videzom, kliknite na gumb Shrani. Pri urejanju vsebine strani sama oblika besedila ni tako pomembna, zato več pozornosti usmerite na ustvarjanje samih povezav med stranmi.

Recimo, da na začetni strani kot besedilo vpišete: To je prva stran mojega ["Wikija" Wiki]. Ko boste shranili vnos, se vam bo v delu z vsebino strani prikazala vsebina, kot je vidna na sliki.

Na sliki vidite, da vaša ustvarjena povezava ne zgleda kot ostale povezave. Tak prikaz se pojavi zato, ker ste stran z naslovom Wiki prvič omenili in ker je še brez vsebine. Če kliknete na vprašaj za besedo Wikija?, se odpre vnosno polje za urejanje nove strani z imenom Wiki. Spremembe shranite in če ponovno pogledate na začetno stran, bo povezave Wiki imela videz prave povezave.

Na takšen način poteka urejanje Wiki strani ter dodajanje novih. Nove strani ustvarite z omembo v oglatih oklepajih, vsebino novih strani pa urejate s klikom na vprašaj pri novih besedah. Seveda pa lahko Wiki strani naknadno tudi urejate na različne načine. K Wiki stranem lahko dodate tudi slike in ostale datoteke. Za ta namen lahko uporabite gumbe za nalaganje datotek, ki se nahajajo na levi strani pod vnosnim poljem za urejanje besedila. Kliknite na gumb Browse..., da datoteko poiščete na svojem računalniku, jo izberete, nato pa kliknite na gumb Naloži za prenos datoteke. V novem oknu se vam odpre potrdilo o prenosu in s povezavo do datoteke, ki jo vnesete med besedilo. Povezava bo imela obliko podobno temu:[internal://slika.jpg]. To povezavo lahko nato uporabite na katerikoli Wiki strani. Slike lahko sicer nalagate tudi s pomočjo HTML urejevalnika ali z uporabo HTML povezav na slike, ki so dostopne na spletu.

Licensed under the Creative Commons Attribution-NonCommercial-NoDerivs 2.5 License