Nastavitev kviza

Z dejavnostjo kviz lahko pripravite teste za preverjanje in ocenjevanje znanja; lahko pa kviz uporabite tudi za pripravo anketnih vprašalnikov.

Pri dodajanju novega kviza najprej določite ime ter uvodna navodila. Teste odpirate/zapirate na določen dan in določeno uro (vrstici Odpri kvizZapri kviz). Če želite omejiti čas reševanja, označite možnost Časovna omejitev ter določite omejitev v minutah. in

Iz padajočega menija pri nastavitvi Vprašanj na strani lahko izberete možnost Neomejeno, kar pomeni, da se bodo vsa vprašanja prikazala na eni strani, lahko pa število vprašanj na eno stran poljubno določite (izberite katerokoli izmed številčnih vrednosti iz menija).

Vrstni red vprašanj se lahko po želji ob vsakem novem poskusu kviza premeša (vrstica Premešaj vprašanja), lahko pa omogočite tudi premešanje vrstnega reda odgovorov pri posameznem vprašanju (vrstica Pomešaj v vprašanjih). Pri testih objektivnega tipa je priporočljivo mešanje odgovorov.

Študentje lahko kvize rešujejo enkrat, dvakrat ali večkrat (izberite možnost iz padajočega menija pri vrstici Dovoljeno poskusov). Če študent test lahko rešuje večkrat, lahko tudi določite, da vsako ponovno reševanje vsebuje rezultate predhodnega reševanja (vrstica Vsak preskus temelji na prejšnjem). S tem študentom omogočite, da lahko kviz dokončajo v več poskusih. Pri večkratnem reševanju lahko določite, ali se študentu kot končna ocena upošteva prva ocena (možnost Prvi preskus), zadnja ocena (možnost Zadnji preskus), Povprečna ocena ali Najvišja ocena kviza (možnosti izberite iz padajočega menija pri vrstici Način ocenjevanja).

Če se odločite za Prilagodljiv način, bo študent, četudi je možen le en odgovor, lahko večkrat odgovarjal na vprašanje v okviru istega preskusa. V takšnem primeru se boste mogoče odločili, da boste napačne odgovore kaznovali z negativnimi točkami (vrstica Uveljavi odbitke).

Pri izbiri vrednosti iz padajočega menija pri vrstici Decimalna števila v ocenah lahko določite, na koliko decimalnih mest se bo ocena kviza zaokrožila, ko se bo prikazala udeležencu. Zaokrožitev velja samo za prikaz ocene in ne vpliva na notranje izračune.

Z izbiro možnosti v vrsticah in stolpcih pri vrstici Udeleženci lahko pregledujejo, lahko določite, kdaj (Takoj po poskusu, Pozneje, dokler je kviz še odprt ali Po zaprtju kviza) lahko udeleženci pregledujejo svoje odgovore, točke, povratne informacije in pravilne odgovore. Odločitev je seveda odvisna od namena kviza. Če npr. ne želite, da bi lahko udeleženci, ki so kviz že zaključili, posredovali odgovore ostalim udeležencem, označite, da je pregledovanje odgovorov možno šele po zaprtju kviza, se pravi, ko noben izmed udeležencev ne bo mogel začeti ali popraviti preskus. Če pa npr. uporabljate kviz kot anketo, ni potrebe po prikazovanju rezultatov kviza, tudi po zaprtju.

Pri kvizih lahko nastavite tudi možnost Časovna zakasnitev med prvim in drugim poskusom, ki pomeni, da bo moral udeleženec določeno časovno enoto (ki jo izberete iz padajočega menija) počakati preden bo po prvem poskusu kviza začel drugi poskus. Pri možnosti Časovni zamik med naslednjimi poskusi pa določite, koliko časa mora preteči med drugim in tretjim ter vsemi nadaljnjimi poskusi udeleženca. Možnosti sta seveda uporabni v primeru, da je dovoljeno večkratno reševanje kviza.

Pri možnosti Pokaži kviz v »varnem« oknu lahko omogočite prikaz kviza v tako imenovanem varnem oknu. »Varno« okno se odpre preko celotnega zaslona, ter onemogoča določene akcije z miško in tipkovnico, kar lahko udeležencem npr. prepreči kopiranje vprašanj kviza. Kljub temu pa varnost okna ni absolutna, saj je posredovanje vprašanj kviza vseeno možno tudi na druge načine.

Za reševanje kviza lahko določite tudi geslo, ki ga morajo udeleženci vpisati pred reševanjem (geslo vnesite v polje pri vrstici Zahtevaj geslo). Za reševanje kviza lahko zahtevate tudi določen IP naslov reševalca (vpišete ga v polje pri vrstici Zahtevaj omrežne naslove), kar vam lahko omogoči, da reševanje kviza omogočite samo udeležencem, ki kviz dostopajo iz vašega lokalnega omrežja ali iz računalnikov v določeni učilnici.

Kvizu nato določite še skupinski način ter vidnost za študente. Nastavitve shranite s klikom na gumb Shrani spremembe. S tem ste kviz dodali k dejavnostim, vendar morate pred uporabo kviza določiti še vprašanja.

Licensed under the Creative Commons Attribution-NonCommercial-NoDerivs 2.5 License

Center za e-izobraževanje FM Koper