Kvizi

Kviz omogoča reševanje testov ali izpolnjevanje anket. Test začnete s klikom na gumb Poskusi kviz zdaj.

Testi v e-učilnici so lahko dostopni v določenem časovnem obdobju, za določen čas – npr. od 5. 10. 2006 od 14.00 do 7. 10. 2006 do 14.00, test se rešuje 15 min. Takoj, ko se vam test prikaže na ekranu, začne teči predvideni čas. Čas se odšteva v posebnem kvadratku ob robu zgornje leve polovice strani, ki se premika z vami tudi, če se pomaknete nižje po strani.
Vprašanja pri testu se lahko prikažejo vsa naenkrat, lahko po straneh – npr. 3 vprašanja na stran.

Testi v e-učilnici omogočajo naslednje vrste vprašanj:

- vprašanja objektivnega tipa – pravilen je eden ali več odgovorov. Učitelj se lahko tudi odloči za negativne točke, ki jih prinašajo napačni odgovori, zato bodite pozorni na navodila, ki spremljajo testna vprašanja;
- vprašanja, pri katerih vpišete kratek odgovor;
- povezovalne naloge, pri katerih povezujete stolpce med seboj;
- računske naloge.

Svoje odgovore shranite s klikom na gumb Shrani brez oddaje. Na tak način se lahko kasneje vrnete k testu, če nastavitve to omogočajo. Ko zaključite z reševanjem strani lahko kliknete na gumb Oddaj stran. Ko rešite vsa vprašanja na vseh straneh kliknite na gumb Oddaj vse in zaključi, saj boste le tako oddali celoten test. Pri tem bodite pozorni, da ne kliknete na gumb Oddaj vse in zaključi pri večstranskih testih v primeru, da niste še reševali vseh strani, saj boste takoj zaključili test.

Nekatere teste lahko rešujete le enkrat, druge večkrat, zato pazljivo preberite navodila učitelja/mentorja. Od nastavitve testa je tudi odvisno, ali boste po zaključenem (oddanem) testu videli le rezultat testa, ali pa tudi pravilnost odgovorov po vprašanjih. Pri določenih nastavitvah lahko posamezne odgovore takoj oddate s klikom na gumb Oddaj pri posameznem vprašanju, pri čemer se vam takoj izpiše rezultat.

Po končanem reševanju se vam izpišejo podatki o poskusu. Od nastavitev je odvisno, kako natančni bodo le-ti in ali se vam bo izpisala tudi ocena testa.

Licensed under the Creative Commons Attribution-NonCommercial-NoDerivs 2.5 License