Forum

Forumi omogočajo asinhrono komunikacijo, kar pomeni, da študentje, učitelji ali mentorji oddate svoje prispevke, ki so vnaprej skrbno in premišljeno pripravljeni, ko imate sami čas. Vsak si razporeja čas prisotnosti v forumu, ko mu najbolje odgovarja.

Nove forume dodajate tako kot druge dejavnosti. Pri ustvarjanju novega foruma lahko forumu določite ime in napišete Uvod v forum, kjer razložite namen foruma. Izbirate lahko med štirimi možnimi tipi foruma:

- Ena sama preprosta razprava – v takem forumu obstaja le ena tema, vsi prispevki so na eni strani. Ta oblika je primerna samo za kratke, enostavne razprave.
- Forum vprašanj in odgovorov – pri tem tipu foruma morajo udeleženci objaviti svoje mnenje preden vidijo prispevke ostalih. Po eni objavi lahko nemoteno pregledujejo in odgovarjajo na vse prispevke. Taka oblika je primerna, če želite udeležence spodbuditi k temu, da objavijo svoje mnenje neodvisno od mnenj, ki so jih ostali že objavili.
- Standardni forum za splošno rabo – ta oblika foruma je najpogostejša, saj dovoljuje več tem diskusij ter neomejeno pregledovanje prispevkov ostalih udeležencev. Ta oblika je primerna za večino diskusij.
- Vsaka oseba objavi eno razpravo – pri tem tipu lahko vsak udeleženec odpre le eno novo temo na forumu, na odprto temo pa lahko vsi udeleženci poljubno odgovarjajo. Ta oblika je uporabna, če želite, da vsak udeleženec odpre svojo razpravo.

Forume lahko sicer uporabljate za različne namene. Lahko jih uporabite za študijske diskusije, lahko odprete poseben forum za sproščene pogovore študentov ali forum uporabite kot sistem obveščanja. V tem primeru vam svetujemo, da študentom na forumu ne dovolite odgovarjati (možnost Brez razprav, brez odgovorov v vrstici Sme študent objavljati v tem forumu?). Če želite, lahko pri tej vrstici izberete tudi možnost Brez razprav, odgovori so dovoljeni, ki študentom onemogoči odpiranje novih tem za razpravo, lahko pa odgovarjajo na teme, ki jih odpre učitelj/mentor. Za večino študijskih forumov je vsekakor najbolj uporabna možnost Dovoljene so razprave in odgovori, ki študentom omogoča, da po lastni presoji odpirajo nove teme za razpravo in odgovarjajo na vse prispevke.

Temu sledi nastavitev naročnine na forume (vrstica Vsili naročnino vsem?). Naročnina na forum pomeni, da bo udeleženec po elektronski pošti prejel vse nove prispevke, ki se pojavijo na forumu, na katerega je naročen. Pri forumih z veliko prispevki zna naročnina biti moteča, zato vam svetujemo, da izberete bodisi možnost Ne ali možnost Da, na začetku. V teh dveh primerih bodo udeleženci lahko sami izbirali naročnino – pri možnosti Da, na začetku bodo naročeni le do trenutka, ko bodo naročnino izklopili. Če izberete možnost Da, za vedno, udeleženci ne bodo mogli spreminjati naročnine, kar je lahko zanje moteče. To možnost uporabite le za forume z obvestili, kjer novi prispevki niso pogosti in kjer so prispevki, ki se pojavljajo, za študente pomembni. Po možnosti na takih forumih izklopite možnost odgovorov. Izbiro možnosti Naročnine niso dovoljene vam ne priporočamo, saj se v tem primeru udeleženci ne bodo mogli naročiti na forum tudi, če bi si to sami želeli.

Tudi pri vrstici Preberi sledenje za ta forum vam svetujemo, da izberete možnost Neobvezno, saj se bodo tako udeleženci lahko sami odločili, ali želijo slediti neprebranim prispevkom ali ne.

V kolikor pričakujete, da bodo študentje v svojih diskusijah pripenjali datoteke, bodite pazljivi na določilo o velikosti datotek. Vnaprej določenih 500 KB je kmalu premalo, prav tako ni priporočljivo določite prevelike velikosti, saj je prostor za datoteke v e-učilnici omejen. Nastavitev največje dovoljene velikosti priloge (priponk) lahko sicer kasneje spremenite tako, da ponovno uredite forum (ikona za urejanje na prvi strani e-učilnice ali gumb Posodobi: Forum pri kliku na forum).

Dejavnost Forum omogoča tudi ocenjevanje prispevkov udeležencev. Če želite omogočiti ocenjevanje, v vrstici Dopusti ocenjevanje objav? označite kvadratek pred možnostjo Uporabi ocene. Ob tem lahko za ocenjevanje nastavite razne možnosti – če želite, lahko tudi udeleženci ocenjuje prispevke, lahko pa ocenjevanje zadržite sami. Določite lahko še vidnost ocen ter ocenjevalno lestvico. Za ocenjevanje lahko uporabite opisno lestvico (lestvice urejate preko povezave Lestvice v bloku Skrbništvo) ali ocene (če izberete 100 lahko ocenjujete od 1 do 100, če izberete 10 lahko ocenjujete od 1 do 10 ipd.). Možnost ocenjevanja prispevkov lahko tudi časovno omejite, kar je uporabno predvsem takrat, ko prispevke lahko ocenjujejo tudi ostali udeleženci.

Vsak forum lahko po želji blokirate po določenem časovnem obdobju (vrstica Časovno obdobje za blokiranje) ali po določenem številu prispevkov na forumu (nastavite Prag objav za opozorilo in Prag objav za blokiranje). Ko se forum blokira, udeleženci ne morejo več odpirati novih tem ali odgovarjati na obstoječe prispevke. Učitelji lahko dodajate prispevke tudi na blokirane forume.

Na koncu za forum določite še skupinski način in vidnost dejavnosti za študente. Nastavitve shranite s klikom na gumb Shrani spremembe.

Upravljanje s temami in prispevki

Ko imate narejen nov forum, lahko novo temo dodate s klikom na gumb Dodaj novo temo razprave, ki se nahaja na sredini, nad obstoječimi temami foruma. Pri objavi nove teme pazljivo izpolnite predvsem polje Zadeva, saj bo kratek in jedrnat naslov nove teme udeležencem olajšal uporabo foruma. Nato vpišite še sporočilo nove teme, po želji dodate priponko, se odločite, ali želite prejemati obvestila o novih objavah v forumu preko elektronske pošte (Naročnina) ter kliknite na gumb Objavi v forumu.

Na prvi strani vsakega foruma je seznam tem razprav, poleg tega pa se pod gumbom Posodobi: Forum (s katerim urejate nastavitve foruma) nahajajo še povezave, kjer lahko urejate naročnino foruma za vse udeležence ter naročnino in sledenje novim objavam zase.

S klikom na prvo povezavo lahko spreminjate naročnino na forum za vse udeležence (kar sicer lahko urejate tudi pod nastavitvami foruma). Od trenutnih nastavitev je odvisno, kaj bo v povezavi izpisano. Če imate izpisano povezavo Vsi se lahko naročijo, boste pod njo imeli še povezavo Prikaži/uredi trenutne naročnike, kjer lahko pregledate, kdo od udeležencev predmeta je naročen na forum. Preostale povezave (število je odvisno od nastavitev) so namenjene temu, da spremenite nastavitve naročnine in sledenje foruma samo zase – sprememba nastavitev preko teh povezav ne bo vplivala na nastavitve ostalih udeležencev predmeta.

Obstoječe teme na forumu, na seznamu tem, odprete s klikom na naslov teme (stolpec Razprava). Če želite pogledati le zadnji objavljeni prispevek v temi, pa kliknite na datum objave v stolpcu Zadnja objava.

Ko pregledujete posamezno temo, imate kot učitelji možnost urejanje prispevkov in premikanja teme med forumi. Temo premaknete tako, da zgoraj desno v padajočem meniju Premakni to razpravo v... izberete forum, kjer želite, da se tema prestavi. Pri vsakem prispevku se spodaj desno pojavijo še povezave, ki omogočajo urejanje prispevkov. Povezavi Odgovori (omogoča podajanje odgovora na prispevek) in Prikaži nadrejeno (omogoča skok na nadrejen prispevek) sta vidni vsem udeleženec, kot učitelj pa lahko upravljate še s povezavama Razdeli in Izbriši.

S povezavo Razdeli lahko trenutno temo razdelite na dve temi. Od prispevka, kjer boste kliknili na Razdeli, naprej, bo nastala nova tema v istem forumu, ki ji lahko določite naslov (v polju Ime razprave).

S povezavo Izbriši pa lahko izbrišete določen prispevek. Pri uporabi te funkcije bodite pozorni na strukturo prispevkov, saj z brisanjem določenega prispevka izbrišete tudi prispevke, ki so bili objavljeni kot odgovor na prispevek, ki ga želite izbrisati. Pred brisanjem se vam bodo sicer vsi prispevki, ki bodo izbrisani, prikazali, tako da se lahko še odločite, da prekličete izbris.

Če ste pri nastavitvah foruma omogočili ocenjevanje, boste pod povezavami za odgovarjanje in urejanje prispevkov imeli še padajoči meni Ocena..., kjer lahko za vsak prispevek izberete oceno. Ko določite vse ocene jih morate potrditi s klikom na gumb Pošlji moje ocene na dnu strani. Ocene lahko kasneje tudi spreminjate.

Licensed under the Creative Commons Attribution-NonCommercial-NoDerivs 2.5 License

Center za e-izobraževanje FM Koper