Wiki

Dejavnost Wiki omogoča izdelavo povezanih enostavnih strani za različne namene. Verjetno najbolj znan primer uporabe sistema Wiki je brezplačna Internetna enciklopedija Wikipedia (na voljo tudi v slovenskem jeziku: http://sl.wikipedia.org/). Wikipedio lahko skupaj urejajo vsi uporabniki Interneta. V e-učilnici lahko aktivnost Wiki uporabite za izgradnjo enciklopedije predmeta, ki bo podobna Wikipedii, lahko pa jo uporabite za objavo interaktivnih učnih gradiv.

Pri dodajanju dejavnosti Wiki v svoj predmet, Wikiju najprej določite ime in povzetek, ki bo opisal namen in vsebino dejavnosti. Nato izberite med tremi možnimi vrstami dejavnosti:

- Izvajalec – pri tej vrsti lahko Wiki urejate samo izvajalci predmeta. Če pod vrstico Skupinski način izberete možnost Brez skupin bo obstajal samo en Wiki, ki ga bodo vsi udeleženci videli; če izberete možnost Ločene skupine bo vsaka skupina videla svoj (ločen) Wiki; če izberete možnost Vidne skupine pa bo za vsako skupino ločen Wiki, udeleženci pa bodo videli Wikije vseh skupin.
- Skupine – pri tej vrsti lahko Wiki urejate tako izvajalci kot vsi udeleženci. Če izberete način Brez skupin bo obstajal samo en Wiki (ki ga vsi urejate); pri načinu Ločene skupine bo vsaka skupina videla in urejala samo svoj (ločen) Wiki; ob izbiri načina Vidne skupine bo vsaka skupina lahko urejala samo svoj Wiki, videli pa bodo lahko tudi Wikije ostalih skupin.
- Udeleženec – pri tej vrsti ima vsak udeleženec svoj Wiki, ki ga lahko ureja sam in vi kot izvajalci. Pri uporabi načina Brez Skupin bo vsak udeleženec lahko pregledoval in urejal samo svoj Wiki; če izberete način Ločene skupine bo vsak udeleženec lahko gledal Wikije udeležencev svoje skupine (urejal pa bo lahko samo lasten Wiki); pri načinu Vidne skupine pa lahko udeleženec vidi Wikije vseh ostalih udeležencev predmeta, ureja pa samo lastnega.

Vrsto Wikija pazljivo izberite, saj jo po tem, ko bo Wiki ustvarjen (se pravi po kliku na gumb Shrani spremembe), ne boste mogli spremeniti.

Pod izbiro vrste Wikija se nahaja še nekaj dodatnih nastavitev. Odločite se lahko, ali se bo ime Wikija prikazalo na vsaki strani. Če pri tej vrstici izberete možnost Da, se bo na vsaki strani nad besedilom strani prikazal naslov trenutne strani (članka).

Pri vrstici HTML način vam svetujemo, da pustite možnost samo HTML, saj vam bo to olajšalo oblikovanje strani.

V meniju pri vrstici Dovoli binarne datoteke izberite možnost Da, če želite omogočiti nalaganje npr. slik v vašem Wikiju. Če pustite možnost Ne, slik k člankom ne bo mogoče prilagati (lahko boste pa vstavljali povezave na slike iz Interneta).

Vrstica Možnosti samodejnega povezovanja Wiki omogoča vklop ali izklop povezovanja Wiki strani z načinom CamelCase. Ker lahko pri uporabi tega načina pride do neželenih strani, vam svetujemo, da možnost izklopite (klik na kvadratek pred Onemogoči CamelCase povezovanje).

Če označite katerega od štirih kvadratkov pri vrstici Skrbniške možnosti udeležencev, boste udeležencem omogočili nekaj naprednejših skrbniških možnosti. Preden omogočite te možnosti se prepričajte, da jih znajo udeleženci predmeta odgovorno uporabljati. Dodatne skrbniške možnosti bodo udeležencem na voljo samo pri Wikijih, ki jih sicer lahko urejajo (glej opise pri vrstah Wikijev).

Za tem lahko (neobvezno) določite še ime prve strani Wikija (vrstica Ime strani). Če vrstico ne boste izpolnili, bo prva stran imela ime Wikija. Pri vrstici Izberite začetno stran lahko izberete/naložite (gumb Izberite/naložite začetno stran... s katerim boste dostopali do datotek v e-učilnici) začetno stran vašega Wikija. Če tega ne boste storili, boste ob ustvarjenem Wikiju začetno stran uredili kar preko obrazca v e-učilnici, tako da lahko vrstico pustite prazno.

Na koncu za svoj Wiki določite še skupinski način (pri tem ne pozabite, da ima skupinski način vpliv na število in vidnost Wikijev!) ter vidnost dejavnosti za študente in nato nastavitve shranite s klikom na gumb Shrani spremembe.

Urejanje Wiki strani

V primeru, da niste že pri nastavitvah izbrali začetne strani, boste morali v novo ustvarjenem Wikiju najprej urediti začetno stran. V vnosno polje lahko vpisujete besedilo ter za oblikovanje uporabite jezik HTML (če ste tako nastavili) ali HTML urejevalnik ter poseben način Wiki oblikovanja. Dejavnost Wiki, ki ga uporablja e-učilnica, temelji na sistemu ErfurtWiki, ki ima svoje posebnosti oblikovanja. V nadaljevanju bomo predstavili oblikovanje sistema ErfurtWiki.

Wiki sestavlja več različnih strani, ki so medsebojno povezane. Novo stran Wiki ustvarite pri urejanju strani, na kateri se trenutno nahajate. Na začetku boste torej verjetno prvih nekaj strani ustvarili na začetni strani vašega Wiki-ja. Novo stran napoveste tako, da njeno ime obdate z oglatimi oklepaji.

Primer vnosa: To je moj prvi [Wiki].

Ta stavek se bo pojavil na strani, ki jo trenutno urejate, hkrati pa bo zapis [Wiki] ustvaril novo stran z naslovom Wiki, ki jo lahko kasneje uredite. Vsakič ko boste na katerikoli od strani omenili Wiki, lahko besedo obdate z oglatimi oklepaji in ustvarila se bo povezava na stran z naslovom Wiki.

Zaradi sklanjanja v slovenskem jeziku boste pogosto naleteli na situacije, ko boste morali naslov nove strani sklanjati, da bo beseda ustrezala stavku. Tudi če sklanjate besedo lahko ustvarite novo stran z naslovom v prvem sklonu poljubnega število. To storite tako, da pred naslovom nove strani v oglatih oklepajih dodate v narekovajih še obliko besede, ki naj se izpiše na strani.

Primer vnosa: To je moj prvi [Wiki] v [“e-učilnici” e-učilnica].

Stavek se bo izpisal kot: To je moj prvi Wiki v e-učilnici. Pri tem izpisu bo povezava pri besedi e-učilnici vodila na novo stran z naslovom e-učilnica.

Na podoben način lahko enostavno dodajate tudi naslove na zunanje spletne strani. Naslov spletne stran obdate z oglatimi oklepaji in Wiki bo samodejno to prepoznal kot povezavo. Pri tem pazite, da naslov spleten strani začnete s “http://”. Se pravi, če bi želeli dodati povezavo na spletno stran Fakultete za management bi to zapisali kot: [http://www.fm-kp.si/], če bi pa želeli, da se vam ne izpiše polni naslov strani ampak kakšna druga beseda, to storite podobno kot pri sklanjanju besed.

Primer vnosa: Poglejte si [“stran naše fakultete” http://www.fm-kp.si].

Stavek se bo izpisal kot: Poglejte si stran naše fakultete. Besede “stran naše fakultete” bodo postale povezava na internetni naslov, ki ste ga vnesli.

Pri urejanju strani si lahko pomagate s HTML urejevalnikom (pri uporabi brskalnikov Internet Explorer ali Mozilla Firefox), sicer pa se lahko odločite za oblikovanje s pomočjo HTML značk ali s pomočjo dodatnih označb Wikija, ki si jih lahko pogledate na strani: http://erfurtwiki.sourceforge.net/WikiMarkup.

Ko se boste seznanili z ustvarjanjem novih strani Wiki, lahko uredite začetno stran svojega novega Wikija v polju za vnos besedila, ki se vam kaže, dokler ne shranite spremembe na začetni strani. Med urejanjem besedila lahko uporabite tudi gumb Predogled, s katerim pogledate, kako bo stran zgledala za udeležence in preverite, ali se povezave izpišejo tako, kot si želite. Ko ste zadovoljni z vsebino in videzom, kliknite na gumb Shrani. Pri urejanju vsebine strani ni tako pomembna sama oblika besedila, zato več pozornosti usmerite na ustvarjanje samih povezav med stranmi.

Recimo, da na začetni strani kot besedilo vpišete: To je prva stran mojega ["Wikija" Wiki]. Ko boste shranili vnos, se vam bo v delu z vsebino strani prikazala vsebina, kot je vidna na sliki.

Na sliki vidite, da vaša ustvarjena povezava ne zgleda kot ostale povezave. Tak prikaz se pojavi zato, ker ste stran z naslovom Wiki prvič omenili, in ker je še brez vsebine. Če kliknete na vprašaj za besedo, se vam odpre obrazec za urejanje strani, kjer lahko dodate vsebino. Spremembe shranite in če ponovno pogledate na začetno stran, bo povezave Wiki imela videz prave povezave.

Na takšen način poteka urejanje Wiki strani ter dodajanje novih. Nove strani ustvarite z omembo v oglatih oklepajih, vsebino novih strani urejate s klikom na vprašaj pri novih besedah. Seveda pa lahko Wiki strani naknadno tudi urejate na različne načine.

K Wiki stranem lahko dodate tudi slike in ostale datoteke. Če ste v nastavitvah Wikija dovolili binarne datoteke, boste pod vnosnim poljem za urejanje besedila imeli polje za nalaganje datotek. Kliknite na gumb Browse..., da datoteko poiščite na svojem računalniku, jo izberete, nato pa kliknite na gumb Naloži za prenos datoteke. V novem oknu se vam odpre potrdilo o prenosu in s povezavo do datoteke, ki jo vnesete med besedilo. Povezava bo imela obliko podobno temu: [internal://slika.jpg]. To povezavo lahko nato uporabite na katerikoli Wiki strani. Slike lahko sicer nalagate tudi s pomočjo HTML urejevalnika ali z uporabo HTML povezav na slike, ki so dostopne na Internetu.

Pri pogledu na Wiki, kjer imate dovoljenje za urejanje, lahko za dodatne možnosti uporabite zavihke, možnost iskanja po Wikiju ter dva padajoča menija.

Zavihki ponujajo dostop do možnosti strani. Na voljo so naslednji zavihki:

- Ogled – ko je izbran ta zavihek, lahko vidite, kako Wiki stran vidijo ostali udeleženci.
- Uredi – s klikom na ta zavihek lahko trenutno stran urejate preko standardnega obrazca.
- Povezave – zavihek prikazuje vse strani, ki vsebujejo povezavo na stran, ki jo trenutno pregledujete.
- Zgodovina – zavihek prikazuje zgodovino sprememb na trenutni strani.
- Priloge – z izbiro tega zavihka lahko trenutni strani dodajate priloge v obliki poljubnih datotek. Prilogi lahko dodate tudi komentar.

Za administracijo Wikija se uporablja desni padajoči meni -- Skrbništvo -- na vrhu strani, ki ponuja naslednje možnosti:

- Nastavi oznake strani – s pomočjo te funkcije lahko spremenite vrsto ali obnašanje posamezne Wiki strani. Na posamezni strani lahko npr. vklopite/izklopite uporabo HTML jezika, onemogočite stran, določite, ali je stran samo za branje ali je nanjo možno pisanje ipd.
- Odstrani strani – s to funkcijo lahko odstranite strani iz Wikija. Wiki vam bo prikazal strani, ki ne vsebujejo sklicevanj, če želite, pa lahko brišete tudi strani, ki vsebujejo sklicevanja. Preko te funkcije lahko iz strežnika odstranite tudi datoteke, ki ste jih preko Wikija naložili.
- Olušči strani – funkcija omogoči brisanje starih različic posameznih strani. Ohrani se samo najnovejša različica strani. S pomočjo te funkcije sprostite nekaj prostora na strežniku, vendar se pred uporabo te funkcije prepričajte, da starejših verzij strani ne boste potrebovali.
- Povrni masovne spremembe – s funkcijo lahko zavrnete spremembe Wikija, ki jih je določen avtor ali pisec iz določenega IP naslova vnesel v določenem časovnem obdobju. Funkcija je uporabna v primeru, če je nekdo od udeležencev naredil zmedo na več straneh Wikija in želite vse vnesene popravke izbrisati.

S pomočjo srednjega padajočega medija -- Izberite Wiki povezave -- si lahko Wiki pogledate na različne načine:

- Zemljevid strani – prikaz hierarhičnega zemljevida Wikija.
- Kazalo strani – seznam vseh Wiki strani.
- Najnovejše strani – seznam strani, ki so bile nazadnje dodane/spremenjene.
- Najbolj obiskane strani – lestvica najbolj obiskanih strani v Wikiju.
- Najpogosteje spreminjane strani – seznam strani, ki so bile najpogosteje urejene.
- Posodobljene strani – seznam strani, ki so bile urejene.
- Osirotele strani – seznam strani, na katere nobena izmed ostalih Wiki strani ne vsebuje povezave.
- Želene strani – seznam strani, ki so še brez vsebine.
- Izvoz strani – preko te povezave lahko celoten Wiki izvozite v datoteko in jo recimo shranite na svoj računalnik. V datoteki so vse Wiki strani v HTML povezavah, ki vsebujejo tudi slike in medsebojne povezave, če to pri izvozu označite.
- Prenos datoteke – shranite lahko datoteke, ki so bile prenesene na vaš Wiki.

Pred začetkom uporabe dejavnosti Wiki za študijske namene vam svetujemo, da ustvarite poskusni Wiki, na katerem boste lahko vadili dodajanje in urejanje Wiki strani ter napredno administracijo Wikija.

Licensed under the Creative Commons Attribution-NonCommercial-NoDerivs 2.5 License

Center za e-izobraževanje FM Koper