Uvod

Navodila za uporabo Moodla so pripravljena na primeru Fakultete za management Koper (FM), kjer Moodle uporabljamo od študijskega leta 2003/2004. Na FM odprto kodno učno okolje Moodle imenujemo elektronska učilnica (e-učilnica). Več o Moodlu lahko preberete na uradni strani Moodla ali pa v prispevku o delovanju moodle.si skupnosti v Sloveniji.

Za vstop v učno okolje potrebujete računalnik z dostopom do interneta in brskalnik (Internet Explorer, Mozilla Firefox, Netscape, Opera, Safari…), ki sprejema piškotke, saj vam bo ta nastavitev omogočala beleženje že pregledanih sporočil v forumih.
Učno okolje Moodle razlikuje najmanj tri skupine uporabnikov (do različice 1.7), ki imajo različne pristojnosti:

- študentje oz. učenci so v vlogi učečega se v e-učilnici,
- učitelji in mentorji skrbijo za vsebine predmeta,
- administrator(ji) skrbijo za vzdrževanje učnega okolja, odpiranje predmetov, vključevanje uporabnikov….

Ta navodila so namenjena študentom/učencem oziroma udeležencem izobraževanja v učnem okolju. V navodilih je predstavljeno delovanje e-učilnice, način dostopa do učnih gradiv in način sodelovanja pri študijskih aktivnostih. Navodila so pripravljena na primeru Fakultete za management, zato se za učeče (učenec, dijak, študent, udeleženec) uporablja pojem študent.

Upamo, da vam bodo navodila olajšala delo pri uporabi učnega okolja Moodle. Želimo vam uspešno delo in prijetno virtualno druženje v učilnici, ki je seveda odprta 24 ura na dan in 7 dni v tednu!

Navodila je pripravil Center za e-izobraževanje FM, ki vzdržuje moodle.si skupnost uporabnikov Moodla v Sloveniji.

Pridružite se nam!

doc. dr. Viktorija Sulčič

Center za e-izobraževanje FM

Licensed under the Creative Commons Attribution-NonCommercial-NoDerivs 2.5 License