Kaj mora učitelj nastaviti?

S klikom na povezavo Nastavitve v bloku Skrbništvo (več o bloku v naslednjem poglavju) nastavite naslednje sestavine predmeta:

- Povzetek – vpišite nekaj osnovnih podatkov o predmetu – npr. kaj bodo študentje pri predmetu spoznali, kakšne so vsebine predmeta.
- Oblika – lahko pustite tedensko obliko, ali pa obliko spremenite v obliko poglavij. To je priporočljivo takrat, ko so teme zaključene enote in posamezno temo izvajate čez obdobje, ki je daljše od enega tedna. Nova verzija e-učilnice omogoča uporabo še drugih oblik:
  - Zapis predmeta LAMS – oblika, v katero lahko uvozite vsebine, ki so pripravljene v skladu s standardom LAMS. Na FM tega modula trenutno nimamo nastavljenega, saj uporaba LAMS vsebin zahteva nastavitve na nivoju e-učilnice.
  - Oblika SCORM – omogoča uvoz učnih objektov skladnih s SCORM standardom. Posamezne vsebine skladne z LAMS in SCORM lahko vnesete tudi v predmet, ki ima nastavljeno tedensko ali obliko poglavij.
  - Družabna oblika – primerna je predvsem za predmete, kjer se uporablja le komunikacija prek foruma, saj v tako nastavljen predmet ni možno vgrajevati drugih dejavnosti in virov.
- Datum začetka predmeta – nastavite datum, ki je predviden za začetek izvedbe predmeta. Pred tem datumom predmet študentom ne bo dostopen.
- Vpisovanje – študente lahko v predmet vključujete ročno, ali pa omogočite, da se k predmetu vpisujejo sami. Za ta namen morate v vrstici Predmet odprt za vpis izbrati eno izmed možnosti:
  - NE – študentje se k predmetu ne morejo vpisati. Vpisali jih boste učitelji.
  - DA – študentje se k predmetu lahko vpišejo sami, če jim zaupate ključ za vpis.
  - Časovni obseg – omogoča, da vpis omejite na določen čas. Če se odločite za to možnost, nastavite v vrstici Časovni obseg začetni in končni datum za vpis, pri čemer je minimalni rok za vpis 2 dneva. Če pri začetnem in končnem datumu odkljukate možnost Onemogoči, bo vpisovanje možno tudi izven časovno določenih rokov.
- Trajanje vpisov – nastavitev omogoča, da so po določenem časovnem obdobju študentje samodejno izpisani iz predmeta. Svetujemo vam, da pri nastavitvi pustite možnost Neomejeno in, da pred izvajanjem predmeta v novem študijskem letu najprej naredite varnostno kopijo predmeta in nato uporabite funkcijo ponastavitve (več o tem izveste v poglavju Bloki pri opisu bloka Skrbništvo).
- Število tednov/poglavij – vnaprej je za vsak predmet nastavljeno 10 tednov. Če boste predmet drugače organizirali, število tednov/poglavij ustrezno popravite. Podatek o oblikah in številu tednov/poglavij nastavite le na začetku, preden v e-učilnici začnete dodajati gradiva, saj sem vam kasneje lahko zgodi, da boste določena gradiva izgubili.
- Skupinski način in vsili – če boste študente ločili v skupine, potem lahko nastavite ločene skupine ali vidne skupine. Če so skupine ločene, se študentje med seboj ne vidijo. Če izberete Vsili, potem bodo vse dejavnosti, ki jih boste načrtovali za študente, vsiljene vsem skupinam. Če pa se želite sproti odločati, katere dejavnosti bodo skupine, katere pa ločene, pri Vsili izberite Ne. Dostop do gradiv ne morete omejevati na skupine.
- Razpoložljivost – pustite odprto za študente, razen, če predmet šele urejate in ne želite, da bi bil dostopen študentom.
- Ključ za vpis – če boste ključ posredovali študentom za vpis, naj bo ključ na začetku enostaven, da si ga bodo študentje tako lahko zapomnili. Nenadzorovan dostop študentov v predmet vam bo otežil kakovostno izvedbo predmeta. Če se boste odločili za vpis študentov prek ključa, vam svetujemo, da po zaključenem vpisu, ključ spremenite. V tem primeru uporabite zahtevnejšo kombinacijo črk in številk, saj bo tako predmet varno zaklenjen pred vsiljivci. Zakasnele študente lahko kasneje ročno dodate, ali pa ključ za vpis večkrat spremenite.
- Dostop gostujočih uporabnikov – na FM gostom ne dovolimo vstopa k predmetom, zato učiteljem svetujemo, da nastavitev pustijo kot je.
- Vsili jezik – če predmet izvajate za neslovensko govoreče uporabnike (npr. udeležence mednarodne poletne šole ali Erasmus študente), lahko npr. nastavite angleški vmesnik e-učilnice. Enako lahko storite, če npr. v e-učilnici izvajate tuj jezik.

Ostale nastavitve lahko pustite nespremenjene. Lahko sicer spremenite imena udeležencev (učitelj, študent), kar je posebej primerno, če npr. predmet izvajate za podjetja (takrat namesto študentov lahko uporabite udeležence), ali pa e-učilnico uporabljate za druge potrebe – npr. za podporo sodelovalnega dela (uporabite npr. besedo koordinator za izvajalca in sodelavci za udeleženca).
Novo vnesene spremembe shranite s klikom na gumb Shrani spremembe. Ko imate predmet nastavljen, lahko začnete urejati okolje predmeta oziroma dodajati vire in dejavnosti.

Licensed under the Creative Commons Attribution-NonCommercial-NoDerivs 2.5 License

Center za e-izobraževanje FM Koper