Možnost

Z dejavnostjo Možnost lahko objavite kratko mnenjsko anketo, v kateri je samo eno vprašanje in več možnosti, med katerimi udeleženci izberejo samo eno. Primer možnosti so lahko recimo vprašanja: Kako vam je všeč predmet? Kateri datum vam najbolj ustreza za izpitni rok? ipd.

Pri dodajanju nove možnosti določite ime in besedilo (vprašanje) ter možne odgovore vpišite v posamezno vrstico s številko možnosti. Vnesite toliko možnosti kot želite; pri tem ni potrebno zapolniti vseh vrstic.

Pri vsaki vrstici z možnostjo lahko vpišete Omejitev, zaradi katere lahko neko možnost izbere le določeno število udeležencev. Če želite uporabiti omejitve, morate v vrstici Omeji število možnih odgovorov izbrati možnost Omogoči. Omejitve lahko uporabite npr. pri možnostih, kjer se udeleženci prijavljajo za eno izmed ponujenih skupin z omejenim številom članov. Pri mnenjskih anketah, kjer vas zanima le mnenje študentov, pa pustite omejitve na možnosti Onemogočeno.

Nadalje lahko možnost glasovanja omejite na določeno časovno obdobje ter izberete Način prikaza možnosti. Nastavite lahko tudi vidnost rezultatov (Objavi rezultate) in Zasebnost rezultatov. Če možnost uporabljate za izbor skupine študentov lahko recimo označite, da se pokažejo izbire posameznih študentov z imeni, v primeru pa, da izvajate le mnenjsko anketo, se boste verjetno odločili za anonimni prikaz rezultatov – če boste rezultate sploh prikazovali. Če z obstoječimi rezultati ne želite vplivati na izbiro možnosti, izberite možnost prikaza šele po oddaji odgovora ali po zaključenem zbiranju odgovorov.
Pri nastavitvah lahko udeležencem omogočite, da se premislijo, če pri vrstici Dovoli posodobitev možnosti izberete Da. Nastavitev pri vrstici Prikaži stolpec za neodgovorjeno pa omogoča prikaz stolpca s seznamom udeležencev predmeta, ki še niso odgovorili na možnost.

Na koncu nastavite še skupinski način in vidnost za študente ter shranite možnost s klikom na gumb Shrani spremembe.

Če nimate nastavljenega prikaza rezultatov, jih lahko kot učitelj predmeta pregledujete s klikom na povezavo Poglej <število> odgovore, ki se pojavi v zgornjem desnem delu okna (pod gumbom Posodobi: Možnost) pri pregledovanju možnosti. Pri pregledovanju rezultatov lahko izbirate posamezne ali vse (povezava Izberi vse levo spodaj pod rezultati) odgovore ter jih brišete preko padajočega menija Z izbranimi (levo spodaj). Pri pregledovanju imate na dnu strani tudi možnost, da oddane odgovore prenesete na svoj računalnik v formatu Excel (gumb Prenesi v zapisu Excel ali v tekstovnem formatu (gumb Prenesi v besedilnem zapisu).

Licensed under the Creative Commons Attribution-NonCommercial-NoDerivs 2.5 License

Center za e-izobraževanje FM Koper